Αρτάβαν

Η Ιστορία του Άλλου Μάγου (αρχικός τίτλος: The Story of the Other Wise Man) είναι ένα σύντομο μυθιστόρημα ή ένα μεγάλο διήγημα του Χένρι βαν Ντάικ. Εκδόθηκε αρχικά το 1895“The Story of the Other Wise Man” Rare Antique Religious Book c.1895 / Author: Henry Van Dyke (Religious Books) at InSpirit Antiques. και έχει ανατυπωθεί πολλές φορές από τότε. Στο μυθιστόρημα, ο Αρτάβαν ή Αρτάβανος ήταν ο τέταρτος Μάγος στη Γέννηση του Χριστού.

Ο Αρτάβαν καταγόταν από τα Εκβάτανα της Περσίας και ήταν φίλος των τριών άλλων Μάγων, του Μελχιώρ, του Γάσπαρ και του Βαλτάσαρ, που προσκύνησαν τον Χριστό στη Βηθλεέμ. Και αυτός ήταν μάγος - αστρονόμος της εποχής εκείνης που είχε δει και αυτός τη συζυγία των πλανητών, σημείο γέννησης βασιλέως. Έτσι μετέβη προς συνάντηση των φίλων του που κατοικούσαν στη Βορσίπη της Βαβυλώνας προκειμένου να οδοιπορήσουν μαζί προς το σημείο που η συζυγία αυτή θα φαινόταν καλλίτερα όπου και θα συνέβαινε η γέννηση του νέου Βασιλιά. Καθοδόν όμως συνάντησε έναν εμπύρετο εβραίο στην έρημο που βοηθώντας τον αργοπόρησε, και όταν έφθασε στη Βορσίπη οι φίλοι του Μάγοι είχαν ήδη φύγει. Ακολούθησε και αυτός τον ίδιο δρόμο αλλά δεν τους πρόλαβε. Τελικά έφθασε στη Βηθλεέμ τότε που ο Ηρώδης έσφαζε τα νήπια. Ο Αρτάβαν επεμβαίνοντας και δωροδοκώντας ένα στρατιώτη μ΄ ένα ρουμπίνι, απ΄ αυτά που έφερνε ως δώρα στο Θείο βρέφος απελευθέρωσε ένα νήπιο που ήταν ο Ιωάννης ο Πρόδρομος.

Στη συνέχεια ο Αρτάβαν πήγε στην Αίγυπτο και παρέμεινε εκεί 33 χρόνια, θεραπεύοντας ασθενείς δωρεάν, απελευθερώνοντας δέσμιους και συναναστρεφόμενος με ταπεινούς. Υπερήλικας πλέον με μακριά άσπρη γενειάδα επιστρέφει στην Ιερουσαλήμ όπου και έτυχε την ημέρα που σταυρωνόταν ο Χριστός. Τη στιγμή που ζητούσε να μάθει για τον σταυρωθέντα Βασιλέα των Ιουδαίων έγινε ο μεγάλος σεισμός κατά τον οποίο μία πέτρα από το καταπέτασμα του Ναού πέφτοντας τον κτύπησε στο κεφάλι και έπεσε αναίσθητος. Όταν μετά από κάποιο χρόνο συνήλθε άκουσε μια γλυκιά φωνή που του έλεγε:
"Αμήν, αμήν λέγω σοι, ό,τι εποίησας εις ένα των αδελφών μου των ελαχίστων, εις εμέ εποίησας".
Τότε ο Αρτάβαν άνοιξε τους οφθαλμούς του και είδε για μια στιγμή τον Ιησού μέσα σε εκθαμβωτικό φως. Τότε ευτυχισμένος ότι είδε έστω και στο τέλος τον αναμενόμενο Βασιλέα ξεψύχησε.

Σχόλιο
"Δεν ξέρω από πού προήλθε αυτή η μικρή ιστορία -- ίσως από τον αέρα. Ένα πράγμα είναι σίγουρο, δεν είναι γραμμένη σε κανένα άλλο βιβλίο, ούτε μπορεί να βρεθεί στις αρχαίες παραδόσεις της Ανατολής. Κι όμως, ποτέ δεν ένιωσα ότι ήταν δική μου. Ήταν ένα δώρο, και μου φαινόταν σαν να γνώριζα τον Δωρητή." —Χένρι Βαν Ντάικ
«Τόσο όμορφη και τόσο πιστή σε ό,τι καλύτερο υπάρχει στη φύση μας, και τόσο γεμάτη με το πνεύμα των Χριστουγέννων, είναι αυτή η ιστορία του Άλλου Σοφού που θα έπρεπε να βρει τον δρόμο της σε κάθε δέσμη χριστουγεννιάτικων δώρων στη χώρα».—Harper's New Monthly Magazine
«Αυτό που δημιούργησε ο Βαν Ντάικ ήταν μια ιστορία τόσο απλά και όμορφα αφηγημένη που ο αναγνώστης δεν γνωρίζει ότι αυτή η αναπαράσταση του κόσμου που γνώριζε ο Κύριός μας υποστηρίζεται από τεράστια έρευνα. Είναι ένα φοβερό tour de force».—Τζο Λ. Γουίλερ, Χριστούγεννα στο Η Καρδιά μου

Ονομασίες
Ένα μεγάλο αστέρι ζαφείρι, το Άστρο του Αρταμπάν, πήρε το όνομά του από αυτήν την ιστορία. Αυτή τη στιγμή βρίσκεται στο Smithsonian Εθνικό Μουσείο Φυσικής Ιστορίας.

 Πηγές 
 Νεωτερον Εγκυκλοπαιδικόν Λεξικόν Ηλίου τ.3ος, σ.666
 Παραπομπές 

Κατηγορία:Χριστιανική παράδοση
Κατηγορία:Χριστούγεννα